Bròcoło fiołaro

El brocoło fiołaro el ze na varietà de bròcoło (fameja de łe cruciferae o brassicaceae) che el crese su par le cołine de Creaso, in provinsa de Vicensa.
El se ciama cusì parché su pal pègoło ghe vien fora altre ramete verde che i vien ciamà fiołi.
Ła ze na pianta conosuda anca da Johann Wolfgang Goethe cuando che el ze pasà par Vicensa, inte el 18° secoło. El ze na verdura doparà par diversi piati, cofà prima portada e cofà seconda.

 Magnari fati col brocoło fiołaro 
 Bigołi coi brocołi fiołari 

Par 4 persone ghe vol:

 1 c. de bigołi
 3 eti de brocołi fiołari
 1 spigoło de ajo
 ojo de oliva veneto
 formajo Grana padan gratà
 formajo de piegora gratà
 sałe e pevare

Cuzinare in acua de bojo i brocołi fiołari par 15 minuti, zontando na man de sałe e pasarli par un criveło. In na farsora sfritegare inte l'ojo un spigoło de ajo fincè no el diventa biondo. Intanto far bojere na pignata de acua e cuzinare i bigołi par 15 minuti.. Versare i brocołi fiołari inte ła farsora a fogo tanto baso. versarghe sora i bigołi, zontare un pugno de grana gratà e uno de formajo de piegora gratà. Smisiare e servire.

 Subioti coi brocołi fiołari 

Par 4 persone ghe vol:
 320 g de subioti
 250 g de brocoło fiołaro
 50 g de séoła bianca
 50 g de lardo
 2 spigołi de ajo
 ojo de oliva
 sałe e pevare

Ocore bojere i brocołi in acua co un poco de sałe e tegnerli a bojo par 10 minuti. Cuando chei ze coti, tritarli fini fini. Se trita fin fin anca ła séoła e ła se fa inbiondire co un fià de ojo, metendoghe drento anca el lardo e i spigołi de ajo. Dopo 3-4 minuti se mete insieme i brocołi e se regoła el sałe. Cuando che se ga cuxinà i subioti, i se salta in padeła co sta salsa de brocołi. Se versa sui piati, co un poco de ojo e de pevare.

 Cotołeta al brocoło fiołaro 

Par 4 persone ghe vol:

 4 fete de feza de vedeło de 1 eto ciascuna
 3 ovi
 300 g de brocoło fiołaro
 50 g de panseta stesa
 4 fete de formajo Asiago dolse
 4 fete de prosciuto cruo
 1 séoła
 pan gratà

Se boje par 10 minuti in acua de bojo un poco sałà i brocołi, i se scoła e i se fa saltare in padeła co un fià de ojo, ła panseta tajà a strisete e ła séoła trità fina fina.
Se slarga col bati-carne łe fete de vedeło, łe se mete drento i ovi sbatù e dopo sul pan gratà. Ste cotołete vien mese a cuzinar inte l'ojo, ma a meza cotura se ghe mete sora i brocołi e sora na feta de prosuto coverzendo tuto co l'Aziago a fete.
Sarare col covercio e continuare ła cotura fincè no se ga desfà el formajo.

 Połenta, brocołi fiołari e Aziago mezano 

Par 4 persone ghe vol:

 300 g de brocołi fiołari
 1 spigoło de ajo
 40 g de buro
 100 g de formajo Aziago mezano
 350 g de farina de mais Marano

Tajare i brocołi fiołari e bojerli in acua sałà. Se rosoła  l'ajo co un fià de ojo in na padeła e, prima che el diventa biondo, se ghe xonta i brocołi e se lasa lì par 4-5 minuti. Cuxinà ła połenta, se ghe zonta l'Aziago gratà e i brocołi. Mis-ciare e servire sui piati. Na volta versà sta połenta, se pol metarghe sora anca calche feteła de Asiago mezano, cheła se desfa sora.

 Linganbi foresti 

  Home page dei prodoti agroałimentari vixentini 

Categoria:Càvorli
Categoria:Cuxina veneta
Categoria:Prodoti PAT